open-index/open-wikipedia-markdown huggingface dataset:
Hulk (loď)

**Hulk** je plachetnica z konca 14. a začiatkom 15. storočia, na severe Európy nahradila kogu.
Vedľa kogy bola spočiatku ako nový typ obchodnej lode, ktorá bola väčšia ako koga, od ktorej sa líšila najmä architektúrou nástavieb. Bola to ťažká a silná loď, schopná plávať v zime. Od karaky sa líšila najmä oplachtením, síce nemala veľa plachiet ako karaka, ale držala sa vzoru kogy.

**Hulk** mal 1 – 3 sťažne, na každom jednom bola jedna veľká rahnova plachta, okrem posledného sťažňa, kde bola latinská plachta. Začiatkom 15. storočia hulky takmer vyradili kogy.
Neskôr sa pod hulkom rozumela vyradená, obyčajne vojenská loď, ktorá kotvila v prístave a bola ako väzenie, dielňa, ubytovňa či zajatecký tábor.

## Iné projekty

Kategória:Plachetnice
Gabriela Sabatiniová

**Gabriela Beatriz Sabatini** (* 16. máj 1970, Buenos Aires, Argentína) je niekdajšia argentínska tenistka.
Zvíťazila na mnohých medzinárodných turnajoch. V súčasnosti je majiteľkou známej značky parfumov.

## Iné projekty

## Externé odkazy

* International Tennis Hall of Fame profile 

Kategória:Argentínski tenisti
Kategória:Narodenia v 1970
Kategória:Medzinárodná tenisová sieň slávy
Kategória:Osobnosti z Buenos Aires
Perla Bžochová

**Perla Bžochová** (* 18. november 1935, Košice – † 6. január 1999, Bratislava) bola slovenská prekladateľka a dlhoročná redaktorka vydavateľstva Slovenský spisovateľ.

V roku 1953 zmaturovala na gymnáziu v Žiline. Vysokoškolské štúdium absolvovala v rokoch 1953 – 1958 na Filozofickej fakulte Univerzity Komenského v Bratislave v odbore nemčina a slovenčina. Od roku 1958 pracovala vo vydavateľstve Slovenský spisovateľ ako redaktorka prekladovej literatúry.

Bola významnou prekladateľkou hlavne z nemčiny. Za svojho života preložila viac ako 50 diel najrenomovanejších nemecky píšucich autorov. Sústredila sa najmä na preklady významných autorov nemeckej, rakúskej a švajčiarskej literatúry 20. storočia. Za svoju prekladateľskú prácu jej udelil Literárny fond v roku 1988 Cenu Jána Hollého za umelecký preklad. V roku 1989 získala v Berlíne Cenu bratov Grimmovcov a v roku 1994 vyznamenanie 24. kongresu IBBY (*International Board on Books for Young People*) v Seville.

Vo svojej redaktorskej práci vo vydavateľstve bola iniciátorkou mnohých náročných projektov a prekladateľskej práce mladých prekladateliek a prekladateľov.
Slovenská spoločnosť prekladateľov umeleckej literatúry od roku 2001 udeľuje mladým prekladateľom Cenu Perly Bžochovej.

## Súkromie
Bola vydatá za Jozefa Bžocha a mala dcéru Janu Bžochovú a syna Adama Bžocha.

## Referencie

Kategória:Slovenskí prekladatelia
Kategória:Absolventi Filozofickej fakulty Univerzity Komenského v Bratislave
Kategória:Osobnosti z Košíc
Sedličan (detský súbor)

**Detský folklórny súbor Sedličan** vznikol v roku 1973 ako tanečno – spevácka skupina, ktorý založila Mária Žemberyová.

Základný repertoár súboru tvoria najmä piesne, riekanky, hry a zvyky ľudí, ktorí žili a žijú v malebnom údolí potoka Sopotnica a pod majestátnym pohorím Čiernej hory, na rozhraní Šarišskej vrchoviny a Slovenského rudohoria 26 kilometrov juhozápadne od Prešova.

Tento mikroregión tvoria obce Sedlice, Klenov, Miklušovce, Suchá Dolina, Ľubovec a Ruské Pekľany. Neľahký život tunajších ľudí bol oddávna spätý s pôdou a horou. Všetky svoje životné pocity vedeli vždy veľmi citlivo vyjadriť v piesňach. Skladali si ich sami a vzišli z ich každodenných zážitkov a skúseností. Vyspievali v nich svoju radosť, žiaľ aj smútok. Tieto šarišské piesne a zvyky žijú už len v pamäti najstarších občanov obce. Vďaka ním, mohli žiaci školy s pomocou svojich učiteľov, zozbierať slová a melódie starých ľudových piesní, z ktorých vznikli folklórne pásma s názvami ako : Fendija; Svadobná pieseň – Visoka jedlička; Paľeňe šmertki; Riekanky pri priadkach; Veľká noc; Detské hry; Po riafaňu ľenu; Jarná orba; Štuški vištuchane a podobne. Takáto starostlivosť o stáročné dedičstvo našich predkov vytvára predpoklad, že ho nezabudnú ani ich potomkovia a ostane zachované aj pre budúce generácie. Potvrdzujú to aj úspechy, ktoré súbor pravidelne už od svojho vzniku dosahoval. Napr. víťazstvami v okresných a krajských kolách základnej umeleckej činnosti, vystupovaním v celoštátnom rozhlase a televízii, získaním hlavnej ceny na VII. detskom folklórnom festivale v Prešove, účinkovaním na folklórnom festivale vo Východnej či v bulharskej Starej Zagore. Jadro tohto súboru aj dnes tvoria deti zo Základnej školy v Sedliciach.

Kategória:Sedlice (okres Prešov)
Kategória:Slovenské folklórne súbory
Kategória:Detské umelecké súbory
Kategória:Organizácie založené v 1973
Hulk

**Hulk** môže byť:
*loď, pozri Hulk (loď)
*film, pozri Hulk (film)
*komiks, pozri Hulk (komiks)
*brazílsky futbalista, pozri Hulk (futbalista)
Billie Joe Armstrong

**Billie Joe Armstrong** (* 17. február 1972, Rodeo, Kalifornia, USA) je americký spevák a gitarista americkej punk rockovej skupiny Green Day.

Vyrástol v Rodeo v Kalifornii. Má 5 súrodencov, z ktorých on je najmladší. Jeho otec zomrel na rakovinu, keď mal Billie len 10 rokov. (Pieseň Wake Me Up When September Ends je spomienkou na otca.) Billie Joe nahral svoju prvú pieseň ako päťročný a volala sa *Look for love* a druhú zložil v dvanástich - „Why Do You Want Him?“. Na základnej škole sa stretol s Mikeom Dirntom a keď mali obaja 15 rokov založili kapelu Sweet Children, ktorú neskôr premenovali na Green Day.

Od 2. júla 1994 je ženatý s Adrianne Armstrongovou, s ktorou má dve deti: Josepha Marciana a Jakoba Dangera.

## Diskografia
* *[[39/Smooth]]* (1990) – spev, gitara
* *[[Kerplunk!]]* (1992) – spev, gitara, bicie ("Dominated Love Slave")
* *[[Dookie]]* (1994) – spev, gitara, bicie ("All by Myself")
* *[[Insomniac]]* (1995) – spev, gitara
* *[[Nimrod]]* (1997) – spev, gitara, harmonika
* *[[Warning]]* (2000) – spev, gitara, mandolína, harmonika
* *[[American Idiot]]* (2004) – spev, gitara
* *[[21st Century Breakdown]]* (2009) – spev, gitara, klavír
* *[[American Idiot: The Original Broadway Cast Recording]]* (2010) – spev, gitara, klavír
* *[[Awesome as Fuck]]* (2011) – spev, gitara
* *[[Uno]]* (2012) – spev, gitara
* *[[Dos]]* (2012) – spev, gitara
* *[[Tré]]* (2012) – spev, gitara
* "Revolution radio" (2016) - spev, gitara

## Iné projekty

## Externé odkazy
* 
* 
* 

Kategória:Rockoví gitaristi USA
Kategória:Punkrockoví hudobníci
Kategória:Rockoví speváci USA
Kategória:Green Day
Kategória:Žijúci ľudia
Kategória:Osobnosti z Kalifornie
Koliba

**Koliba** môže byť:

* jednoduchá drevená stavba v prírode, v ktorej prechodne bývajú pastieri a podobne, pozri koliba (stavba)
* pohostinný podnik s folklórnymi prvkami, špecialitami a podobne
* časť Bratislavy v Malých Karpatoch, pozri Koliba (Bratislava)
* film Zuzany Piussi, pozri Koliba (film)
* chránené územie v Malých Karpatoch, pozri Chránený areál Koliba
* priezvisko, pozri Koliba (priezvisko)
* skratka pre Filmové ateliéry Koliba
Dopravný prostriedok

**Dopravný prostriedok** je všeobecný názov pre rôzne druhy dopravných zariadení, ktoré sa používajú na prepravu ľudí alebo tovaru.

## Príklady dopravných prostriedkov
* Letecká doprava
** Lietadlo
** helikoptéra
** Vzducholoď
** Kozmická loď
* Lodná doprava
** Loď
** Čln
** Plť
** Ponorka
* Železničná doprava
** Električka
** Vlak
** Metro
* Cestná doprava
** Automobil
** Autobus
** Trolejbus
** Motocykel
* Iná doprava
** Lanovka
** Výťah
** Eskalátor
** Potrubie
** Invalidný vozík
Plť

right|thumb|Tradičná plť z knihy ''Huckleberry Finn and Jim'' z roku 1884

**Plť** je druh plávajúceho dopravného prostriedku určený na cestovanie na vode. Tradičné a primitívne plte sú konštruované z dreva alebo trstiny. Moderné plte sú trvácne, viacvrstvové, vyrobené z prefabrikovanej gumy. 

## Plte na Dunajci, Váhu, Orave
Tradične sa plte na Slovensku používali pri splavovaní dreva na jeho spracovanie i na niektoré prepravné účely. Turistickú plavbu tradičnou plťou možno zažiť na Dunajci, Váhu, Orave atď. 


Obrázok:River_Dunajec_Slovakia_1008.jpg
Obrázok:Rafting on the Dunajec River.jpg


## Iné projekty
.

Kategória:Dopravné prostriedky
Kategória:Vodná doprava
Rozvod

**Rozvod** môže znamenať:
* všeobecne: rozvádzanie, rozvedenie (najmä do rôznych smerov)
* v práve: ukončenie manželstva, pozri rozvod (manželstvo)
* v stavebníctve: súhrn potrubí, vedení a ďalších zariadení slúžiacich na rozvádzanie médií pozri rozvod (sieť)
* v strojárstve: skrátené pomenovanie rozvodového mechanizmu
* v genealógii: sledovanie potomstva osoby v mužskej aj ženskej línii s cieľom zistiť príbuzenský stupeň
* v hudbe: uvoľnenie napätia dizonantného akordu postupom jedného alebo viacerých tónov do menej dizonantného alebo konzonantného akordu, pozri rozvod (hudba)
* na píle: miera vyhnutia zubov na píle, pozri rozvod (píla)
Prenoceratops

**Prenoceratops** bol malý bylinožravý dinosaurus, primitívny zástupca skupiny Ceratopsia. Známy je z dobrých pozostatkov mladých jedincov, zatiaľ však bola v literatúre opísaná len lebka. Žil pred približne 75 miliónmi rokov na území dnešnej Montany (USA).

## Opis
Necelé tri metre dlhý Prenoceratops patril medzi primitívne rody ceratopsov (v preklade „rohatých tvárí“). Nemal výrazné rohy, ani kostený golier. Disponoval však silným zobákom a typickým znakom všetkých marginocefalovcov (okrem ceratopsov tak napr. aj pachycefalosaurov) - vytŕčajúcimi lícnymi kosťami. Prenoceratops svojím výzorom silne pripomínal Leptoceratopsa. Prenoceratops však mal relatívne dlhší kostený golier a nižšiu, pretiahnutejšiu lebku.

## Objav a druhy
Prenoceratops bol opísaný Brendou J. Chinneryovou v roku 2004 a je doteraz jediným leptoceratopsidom, opísaným z hromadného náleziska.

Rod dnes zahŕňa jediný druh - *P. pieganensis*

## Klasifikácia
Prenoceratops patrí medzi ceratopsy, skupinu bylinožravých dinosaurov s papagájovitými zobákmi, ktorým sa darilo v Severnej Amerike a Ázii počas obdobia vrchnej kriedy, ktorá skončila zhruba pred 65 miliónmi rokov. V rámci infraradu Ceratopsia patrí do čeľade Leptoceratopsidae, pomenovanej na základe rodu Leptoceratops.

## Potrava
Rovnako ako všetky ostatné rohaté dinosaury, bol aj Prenoceratops bylinožravec. Keďže krytosemenné rastliny boli ešte v tomto období menej hojné ako dnes, je možné, že sa tento dinosaurus živil relatívne hojnými papradinami, cykasmi a ihličnanmi. Svojim silným zobákom bol schopný obštipkávať aj silné konáre a výhonky.

## Referencie
* Chinnery, BJ. "Description of Prenoceratops pieganensis gen et sp. nov. (Dinosauria: Neoceratopsia) from the Two Medicine Formation of Montana.". *Journal of Vertebrate Paleontology*, 2004, ročník **24**, číslo 3: 572–590.
* http://www.vertpaleo.org/jvp/24-572-590.html  (online abstract of the preceding article)
* Liddell & Scott (1980). *Greek-English Lexicon, Abridged Edition*. Oxford University Press, Oxford, UK. ISBN 0-19-910207-4.

## Pozri aj
* Leptoceratops

Kategória:Ceratopsia
Chazmosaurus

**Chazmosaurus** (lat. *Chasmosaurus*) bol 5-6 metrov dlhý bylinožravý dinosaurus vážiaci okolo 3 ton. Známy je z dobrých pozostatkov troch druhov. Žil pred 76 až 72 miliónmi rokov na západe dnešnej Kanady.

## Opis
Tento štvornohý rohatý dinosaurus predstavoval zástupcu podčeľade Ceratopsinae, niekedy nazývanej aj Chasmosaurinae. Mal tak kostený golier dlhší než ostávajúcu časť hlavy, pomerne nízku lebku a dva nadočnicové rohy dlhšie než roh nosový. Kostený golier chazmosaura bol na hranách pokrytý malými kostenými výrastkami, ktoré boli najväčšie v horných rohoch goliera. Disponoval tiež znakmi typickými pre všetky veľké ceratopsy – disponoval krátkym chvostom, silným zobákom a vytŕčajúcimi lícnymi kosťami. V rámci podčeľade Ceratopsinae bol najbližšie spríbuznený s rodom Pentaceratops a Agujaceratops, ktorého v minulosti považovali za druh chazmosaura (C. mariscalensis).

Rod chazmosaurus patrí medzi hŕstku dinosaurov, ktoré poznáme aj z odtlačkov kože (medzi ďalšie patria napríklad Microraptor, Carnotaurus, Edmontosaurus). Na základe týchto skamenelín vieme, že v koži mal chazmosaurus veľký počet malých kostených hrčiek. 

## Druhy
Chazmosaurus je dnes známy z troch druhov (štvrtý získal vlastné rodové meno – *Agujaceratops*) – *Chasmosaurus belli*, *C. russelli* a *C. irvinensis*. Hojný druh C. belli sa vyznačoval dvoma formami, dlhorohou a krátkorohou. Tieto rozdiely možno zapríčinil sexuálny dimorfizmus. Chasmosaurus russelli sa, nerátajúc detaily stavby lebky, odlišoval od druhu C. belli väčšími telesnými rozmermi a dlhším nosovým rohom. C. irvinensis predstavoval zvláštny druh, nemal totiž nadočnicové rohy. Ďalším jeho znakom boli zmenšené odľahčovacie otvory v kostenom golieri. 

## Zdroje

## Pozri aj
* Pentaceratops

## Iné projekty

## Externé odkazy
* Článok o druhu Chasmosaurus irvinensis s ilustráciami (po anglicky). 
* kostra Chasmosaurus russelli 

Kategória:Ceratopsidae
Samos (ostrov)

náhľad|Poloha ostrova Samos v Grécku
náhľad|Mesto Samos

**Samos** (po grécky *Samos* - „borovicový ostrov“; staršie názvy **Kyparissia** - „Cyprusový ostrov“; **Phillas** - „Listnatý ostrov“ , **Parthenia** - „Panenský ostrov“ a **Parthenoaroussa**) je ostrov v Egejskom mori na juhovýchode Grécka v blízkosti brehov Malej Ázie. Východná časť ostrova je od tureckej pevniny oddelená  širokou morskou úžinou.
 
## Charakteristika
Ostrov má dĺžku , šírku  a rozlohu asi  s najvyšším vrchom Vigla (), ktorý je súčasťou pohoria *[[Kerketeus]]*, ktoré bolo v stredoveku nazývané *Cercetus*. Hlavné mesto ostrova je Vathy, celým názvom Limín Vathéos (; ). Podobne ako mnoho ostrovných hlavných miest je *Vathy* nazývané aj ako *mesto Samos*. Ostrov má približne 42 000 obyvateľov.

Západný cíp ostrova sa niekedy volal *Kantharion* (*Kap Domenikos*), východný *Poseidion* (*Kap Gatos*; dnes *Posidónio*, Ποσειδώνιο) a južný *Kap Kolonna*. Samos je bohatý na prírodné krásy v porovnaní s ostatnými Gréckymi ostrovmi, má výdatné zdroje vody, hoci najdlhšia rieka nie je dlhšia ako . Typické produkty ostrova sú tabak, víno, olivový olej a citróny.

## Podnebie
Počas letných mesiacov často fúka silný vietor (Meltemi), prevažne zo severovýchodu, ktorý zmierňuje letné horúčavy.
Voda v Egejskom mori dosahuje v júli a auguste 2526 stupňov. Teplota vzduchu dosahuje v júli v priemere 32, v auguste 31 stupňov, občas teploty vystúpia na 3538 stupňov. 

## Významné osobnosti
* Vedľa tyrana Polykratesa žil a posobil na Samose filozof a matematik Pytagoras, ktorý daroval svetu zákonitosti pravouhlého trojuholníka, a systém zvukových tónin, ktoré sa používajú dodnes. Pytagoras je preto na mnohých stredovekých vyobrazeniach zobrazený s monochordom.
* Mesto Tigani bolo v roku 1955 na počesť slávneho matematika premenované na Pythagoreio.
* V roku 341 pred Kr. sa na Samose narodil filozof Epikuros.
* Známym je aj údajný otrok Ezop, ktorý je známy pre svoje nádherné a poučné bájky.
* V roku asi 320 pred Kr.250 pred Kr. žil astronóm Aristarchos zo Samosu, ktorý ako prvý opísal heliocentrický model slnečnej sústavy.
* Historik Herodotos a veľký sochár a vynálezca Theodoros zo Samosu, žil istý čas na Samose.

## Zoznam miest na ostrove Samos
* Kokkari
* Vathy
* Karlovasi
* Mytilinii
* Pyrgos
* Pythagorio
* Psili Ammos
* Manolates
* Votsalakia


Kategória:Ostrovy Grécka
Kategória:Krajské jednotky v Grécku
Kategória:Ostrovy Egejského mora
Samos

**Samos** môže byť:
*ostrov a krajská jednotka v Grécku, pozri Samos (ostrov)
*v gréckej mytológii syn Ankaia, kráľa ostrova Samos, pozri Samos (syn Ankaia)
*mesto v Srbsku, pozri Samos (Srbsko)
*dedina v Španielsku, pozri Samos (Galícia)
*mesto v USA, pozri Samos (Virgínia)
*fiktívna postava z Jak and Daxter
Džunka

thumb|right|240px|Džunka na maľbe z 13. storočia, dynastia Song
**Džunka** je jedna z najstarších plachetníc sveta. 

Jej vznik sa odhaduje na prelom starého a nového letopočtu. Jej charakteristickým znakom sú plachty z ryžovej alebo bambusovej rohože, ktoré sú upevnené bambusovými lištami. Polotvrdé plachty jej dávajú väčšiu rýchlosť. Od svojho vzniku do súčasnosti sa takmer nezmenila. Názov pochádza z malajského „donk“ (veľká loď). Má aerodynamický tvar lodného trupu v plavebnej rovine. 

Koncom 13. storočia Marco Polo sa preplavil z Číny do Perzského zálivu. Európania ho považovali za klamára, lebo nechceli uveriť ani jednej z jeho správ o veľkosti tejto lode, ktorá mala nosnosť 400 t.

Čínske džunky predbehli európske lode v používaní zadného plutvového kormidla. Mali ho mnohými dierkami prevŕtané, aby sa dalo lepšie ovládať a tiež aby bolo účinnejšie.

## Iné projekty
 

Kategória:Plachetnice
Tenorio

**Tenorio** je stratovulkanický komplex, ktorý pozostáva z troch kužeľov (*Barrera*, *Montuzema* a *Olla de Carne*) a dómu, ktorý leží na južnom konci pohoria Guancaste v Kostarike.

Sopka až na fumarolickú aktivitu nie je činná, aj keď existujú početné dôkazy o jej aktivite v starších dobách. V roku 1816 bola hlásená erupcia, ale expedícia k vulkánu v roku 1864 celú vec zmietla zo stola, nakoľko všetky krátery aj vrchol sopky boli husto porastené, bez akýchkoľvek vonkajších prejavov erupcie.

## Externé odkazy
* www.volcano.si.edu - komplex Tenorio na Global Volcanism Program 

Kategória:Sopky Kostariky
Kategória:Stratovulkány
Turrialba (sopka)

**Turiallba** je názov najvyššieho stratovulkánu nachádzajúceho sa na východe Kostariky. 3&nbsp;340&nbsp;m vysoký stratovulkán je tvorený bazaltovo - dacitovými horninami. Na vrchole sa nachádzajú tri krátery, v jednom z nich sú aktívne fumaroly. Prvé erupcie sú datované na 3500 rokov, odvtedy sopka eruptovala viackrát (z toho bolo päť väčších explozívnych erupcií). Od roku 1866 je sopka nečinná, jediným prejavom sú vyššie spomínané fumaroly.

## Iné projekty
.

## Externé odkazy
* www.volcano.si.edu  - stratovulkán Turrialba na Global Volcanism Program 

Kategória:Sopky Kostariky
Kategória:Stratovulkány
Kategória:Trojtisícovky v Kostarike
Virtuálna privátna sieť

**VPN** (anglicky: **v**irtual **p**rivate **n**etwork) je počítačová sieť na prepojenie počítačov na rôznych miestach internetu do jednej virtuálnej počítačovej siete. Aj keď počítače môžu byť vo fyzicky nezávislých sieťach na rôznych miestach sveta, prostredníctvom virtuálnej privátnej siete medzi sebou môžu komunikovať, ako keby boli na jednom sieťovom segmente.

Prostredníctvom VPN sa dá zaistiť napríklad pripojenie firemných notebookov kdekoľvek na internete do firemného intranetu (vnútornej firemnej siete). Na prepojenie treba VPN server, ktorý má prístup na internet a intranet (môže slúžiť len pre jedného klienta, alebo ako hub a prijímať spojenie od viacej klientov), VPN klient, ktorý sa cez internet pripojí k serveru a prostredníctvom nej potom do intranetu. VPN server potom plní v podstate funkciu sieťovej brány.

Okrem využitia vo firemných intranetoch je VPN stále populárnejšie medzi bežnými používateľmi. Prepojenie pomocou VPN umožňuje bezpečné a anonymné surfovanie na verejných wi-fi sieťach, ktoré sú častokrát nezabezpečené. Z nezabezpečených sietí môžu hackeri získavať dáta používateľov o tom, čo na počítači robia, aké stránky navštevujú a aké prístupové heslá používajú, čím získavajú prístup k ich digitálnej identite.

VPN sa často používa aj na zmenu geografickej polohy v miestach, kde existujú obmedzenia pri surfovaní na internete. Ide napríklad o obmedzenia streamovania videí, rýchlosti sťahovania alebo prístupu na sociálne siete.

Zovšebecnením VPN je sieťové tunelovanie, keď sa prostredníctvom štandardného sieťového spojenia vytvorí virtuálna linka medzi dvoma počítačmi, v rámci ktorej sa potom dá nadviazať ďalšie sieťové spojenie.

## Poskytovatelia VPN
V súčasnosti sa bežne využívajú externé VPN služby, ktoré ponúkajú bezplatné a platené verzie. Pri bezplatných verziách existujú rôzne obmedzenia ako sú menšia rýchlosť, menší počet serverov alebo reklamy. Medzi najznámejších poskytovateľov VPN patria spoločnosti: Mullvad, Surfshark, NordVPN, CyberGhost VPN, PureVPN alebo VyprVPN.

## Referencie

Kategória:Počítačové siete
Papyrus (výrobok)

náhľad|Heraklov papyrus

**Papyrus** je jeden z predchodcov dnešného papiera, výrobok z drene papyrusovej rastliny šachor papyrusový (*Cyperus papyrus*), ktorá rastie až do výšky 5 metrov a kedysi bola veľmi rozšírená v Egypte v delte Nílu. 

Prvé poznatky o používaní papyrusu sú z Egypta (prinajmenšom od obdobia prvej dynastie), ale značne sa používal aj v stredozemnej oblasti, dokonca aj vo vnútrozemských častiach Európy a juhozápadnej Ázie.

Ako materiál na písanie sa používal od polovice 4. tisícročia pred kr. v Egypte. Odtiaľ sa používanie papyrusu rozšírilo do celého Stredomoria, kde od 6. storočia po Kr. nahradzoval (drahý) pergamen. Pápežská kancelária ho používala ako jediný materiál na písanie až do 11. storočia. Od 13. storočia papyrus všade nahradil papier, pretože bol lacnejší.

## Iné projekty

Kategória:Staroegyptské písmo
Kategória:Spoločnosť v starovekom Egypte

Kategória:Papier
Papyrus

**Papyrus** môže byť:
*rastlina, pozri šachor papyrusový
*výrobok z tejto rastliny podobný papieru resp. text na ňom napísaný, pozri papyrus (výrobok) a papyrológia
* názov  softvéru, pozri Papyrus (softvér)
* názov kresleného seriálu, pozri  Papyrus (kreslený seriál)
* komiksová kniha od Dupois, pozri Papyrus (Dupois)
* zaniknutá firma, ktorý vyvíjala počítačové hry, pozri Papyrus Design Group
* postava z hry Undertale
Roman IV.

**Roman IV. Diogenes** (* cca. 1030† leto 1072) bol byzantským vojvodcom a neskôr v rokoch 1067–1071 cisárom.

Na byzantský trón sa dostal svadbou s cisárskou vdovou Eudokiou, ktorej prvým manželom bol Konštantín X.. Ríša bola v to čase vážne ohrozená útokmi talianskych Normanov zo západu a seldžuckých Turkov z východu. Okrem toho prejavovali odstredivé tendencie podmanené slovanské národy na Balkáne (Bulhari, Srbi).

Vojna so Seldžukmi sa stala pre Romana osudnou. Po dvoch víťazných bitkách jeho vojská v auguste 1071 utrpeli ťažkú porážku pri Mantzikerte a cisár bol zajatý. Čoskoro sa mu však podarilo uzavrieť s tureckým náčelníkom Alp Arslanom celkom výhodný mier, ktorým sa zaviazal zachovať dovtedajší stav, to znamená potvrdil Seldžukom zisky z ich výbojov, a zaplatiť vyššie peňažné čiastky. Potom bol zo zajatia prepustený. V Konštantínopoli proti nemu hneď potom, ako prišli správy o výsledkoch bitky vystúpila opozícia a za cisára vyhlásila Michala VII., syna Konštantína X. Medzi novým panovníkom a Romanom IV. došlo k občianskej vojne, počas ktorej bol Roman zajatý a oslepený. Krátko na to zomrel.

## Iné projekty

Kategória:Narodenia v 1032
Kategória:Úmrtia v 1072
Kategória:Byzantskí cisári
Kategória:Byzantskí generáli
Kategória:Pravoslávni panovníci
Clara Zetkinová

**Clara Josephine Zetkinová** (výslovnosť: [*Cetkinová*], na Slovensku uvádzaná aj ako **Klára Zetkinová**, , rod. **Clara Josephine Eißner**; * 5. júl 1857, Wiederau, Sasko, dnes Nemecko – † 20. jún 1933, Archangeľskoje, ZSSR, dnes Rusko) bola nemecká ľavicová politička a bojovníčka za práva žien. 

## Osobný život
Jej otec Gottfried bol riaditeľ školy a organista, hlboko veriaci evanjelik, matka Josephine (rod. Vitale) mala francúzske korene. Prvým životným partnerom Clary bol Osip Cetkin (), ruský revolucionár židovského pôvodu, prijala jeho priezvisko. Spolu mali dvoch synov - Maxima a Konstantina. Zomrel v roku 1889. V roku 1899 sa ako štyridsaťdvaročná vydala za umelca Georga Friedricha Zundela, ktorý bol od nej mladší o 18 rokov. Rozviedli sa v roku 1927.

## Činnosť
Pôvodne študovala za učiteľku. V ľavicovom hnutí sa angažovala od roku 1874. V roku 1878 vstúpila do Socialistickej robotníckej strany Nemecka. Vzhľadom na Bismarckov zákaz sociálnodemokratických aktivít emigrovala v roku 1882 do Švajčiarska a neskôr Francúzska. V roku 1890 bolo meno strany zmenené na *Sociálnodemokratická strana Nemecka* (SPD). V emigrácii sa aktívne podieľala na vzniku Socialistickej internacionály.

V rokoch 1891 – 1917 vydávala tlačový orgán SPD určený ženám Die Gleichheit (*Rovnosť*), zameraný na boj za ženskú rovnoprávnosť. 

Na prvej medzinárodnej ženskej konferencii Druhej internacionály v roku 1910 v Kodani presadila vznik sviatku Medzinárodný deň žien, vtedy ešte bez určenia pevného dátumu, ktorý bol prvý raz zorganizovaný 8. marca 1911.

Počas prvej svetovej vojny bola niekoľkokrát zatknutá za jej protivojnové postoje. V roku 1916 sa podieľala na založení *Nezávislej Sociálnodemokratickej strany Nemecka*, z ktorej neskôr vznikla Komunistická strana Nemecka, za ktorú bola v rokoch 1920 – 1933 poslankyňou v Ríšskom sneme. Po nastolení nacizmu v Nemecku (1933) emigrovala do ZSSR, kde o niekoľko mesiacov v meste Archangeľskoje neďaleko Moskvy zomrela.

## Galéria

Zetkin luxemburg1910.jpg|náhľad|Clara Zetkinová s Rosou Luxemburgovou v Magdeburgu (1910)
Clara Zetkin Denkmal Dresden.jpg|thumb|vpravo|pamätník Clary Zetkinovej v Drážďanoch


## Zdroj
* 

Kategória:Nemeckí politici
Kategória:Nemeckí socialisti
Kategória:Nemeckí aktivisti
Kategória:Ženy v politike
Kategória:Osobnosti na poštových známkach NDR
Kategória:Nositelia Radu červenej zástavy
Sedem s r.o.

***Sedem s r.o.***, ***7edem s r.o.*** alebo ***Sedem*** (na JOJ) je humoristická relácia TV JOJ, pôvodne TV Markíza v ktorej pôvodne sedem osobností glosovalo udalosti politického a spoločenského života uplynulého týždňa. Moderátorom relácie bol na začiatku Róbert Beňo, neskôr ho nahradila Elena Vacvalová. Vysielaná bývala v utorok o 22:30. Výrobu relácie ukončila TV Markíza 30. decembra 2008, kedy bola odvysielaná aj posledná silvestrovská časť. Okolo jej predoslého ukončenia tiež vznikli kontroverzie v podobe možného vplyvu vtedajšej vládnej garnitúry (potláčanie politických tém objavovaných iba vo webových archívoch TV Markíza; posunutie na nelogické neskoré vysielanie a neskôr náhle zrušenie).

Formát tesne po zrušení prebrala konkurenčná televízia JOJ pod zmeneným názvom **Sedem** (označuje sedem dní v týždni pre znížený počet hostí na päť). Televízia reláciu vysielala do roku 2011. V roku 2017 bol ohlásený návrat relácie pričom sa vysielala vždy vo štvrtok večer so stabilnou moderátorkou Elenou Vacvalovou a 4 glosátormi. Od roku 2022 sa vysiela v stredu večer.

## Účinkujúci
### Súčasní (2022)
*Elena Vacvalová - moderátorka
*Milan Kňažko
*Marián Leško
*Tomáš Hudák
*Michael Szatmary
*Samo Trnka
*Matej Adámy

### Bývalí
* Oľga Feldeková († 2025)
* Milan Lasica († 2021)
* Július Satinský († 2002)
* Stano Radič († 2005)
* Kamila Magálová
* Adela Banášová
* Pavol Hammel
* Marián Labuda († 2018)
* Pavol Minárik
* Jozef Dado Nagy
* Boris Filan
* Stano Dančiak († 2018)
* Milan Markovič
* Marián Geišberg († 2018)
* Štefan Skrúcaný
* Peter Nagy
* Daniel Dangl
* Roman Luknár
* Eva Urbaníková
* Lukáš Latinák
* Ján Snopko
* Ľubomír Feldek
* Boris Farkaš
* Peter Lipa
* Zuzana Fialová
* Július Gembický
* Pavel Zedníček
* Róbert Beňo - moderátor († 2017)

## Externé odkazy
* Oficiálna stránka Sedem s r.o. na webe TV Markíza 
* videoarchív na stránke Markízy 

Kategória:Televízne relácie TV Markíza
Mike Dirnt

**Mike Dirnt** (* 4. máj 1972, Rodeo, Kalifornia, USA) je basgitarista a vokalista americkej punk rockovej skupiny Green Day.

Jeho pravé meno je **Michael Ryan Pritchard**. Mikeova mama bola závislá na heroíne a dala Mikea na adopciu. Rodiny menil veľmi rýchlo. Keď mal šesť rokov jeho adoptívni rodičia sa rozviedli. Odvtedy žil s adoptívnou mamou. V škole sa stretol s Billie Joe Armstrongom, ktorý sa stal jeho najlepším kamarátom. Spolu založili skupinu Sweet Children.

Kategória:Rockoví gitaristi USA
Kategória:Rockoví basgitaristi USA
Kategória:Rockoví speváci USA
Kategória:Green Day
Kategória:Osobnosti z Kalifornie
Nowy Targ

**Nowy Targ** () je poľské mesto v Malopoľskom vojvodstve.

Má 33 460 obyvateľov (1. január 2006). Nadmorská výška 585-1138 m. Leží južne od pohoria Gorce. Je to regionálne centrum (je hlavné Podhala). Leží 84 km južne od Krakova. 

## Dejiny
Prvá písomná zmienka je z roku 1326. Mestské práva dostalo v 22. júna 1346 od kráľa Kazimíra Veľkého. Kráľ Kazimír Veľký mu udelil zvláštne práva, ktoré spôsobili rýchly rast mesta, ktorý však skončil po ničivom požiari 1601. Od roku 1770 patrilo mesto k rakúskej provincii Halič a roku 1918 pripadlo Poľsku. V 1979 bol v meste pápež Ján Pavol II..

## Kultúra a zaujímavosti
### Múzeá
* Múzeum Podhalańskie PTTK 
### Kina
* Kino "Tatry"
* Kino "Kabina"
### Šport
#### Hokej
* Podhale Nowy Targ
* MMKS Podhale Nowy Targ
#### Florbal
* Szarotka Nowy Targ
* Gorale Nowy Targ
#### Letectvo
* Aeroklub Tatrzański

## Hospodárstvo a infraštruktúra
### Priemysel
Po celé stáročia hlavným zamestnaním obyvateľov Nového Targu bolo poľnohospodárstvo, spojené s kožušníctvom a obchodom. V roku 1955 vznikli NZPS "Podhale" (Novotargské Závody Kožiarskeho Priemyslu "Podhalie"), ktoré zamestnali viac ako 10 000 pracovníkov. Závody prestali pracovať po 1989 roku, Nový Targ však stále patrí medzi najvýznamnejšie centrá kožiarskeho priemyslu v Poľsku.
### Obchod
**Obchodné centrá**
* Galéria Buy&Fly
* Galeria Dekada

**Supermarkety**
* Alma Market
* Biedronka
* E.Leclerc
* Carrefour Express
* Rajski
* Steskal
* Stokrotka
* Tesco Supermarket

**Stavebné obchody**
* Castorama
* Merkury Market
* RCMB Centrum Budowlano – Wykończeniowe

**Obchody so spotrebnou elektronikou**
* Avans (4)
* Mix Electronics (3)
* MediaExpert
* NEONET

**Iné**
* Jarmok – novotargské trhovisko. 
Najväčší taký objekt na juhu Malopoľského vojvodstva. Jarmoky prebiehajú vo štvrtok a sobotu už od 14. storočia. Väčšina kupujúcich sú Slováci.

## Partnerské mestá
* 20px Évry, Francúzsko
* 20px Kežmarok, Slovensko
* 20px Radevormwald, Nemecko
* 20px Roverbella, Taliansko

## Pozri aj
* Malopoľské vojvodstvo
* Dunajec

## Iné projekty

## Externé odkazy
* Mesto Nový Targ
* slovensko-poľský internetový portál - katalóg firiem, obchody, nákupy, noviny, informácie


Kategória:Mestá v Malopoľskom vojvodstve
Kategória:Powiat nowotarski
Tré Cool

**Tré Cool** (* 9. december 1972, Frankfurt nad Mohanom, Nemecko) je americký bubeník narodený v Nemecku, člen americkej punk rockovej skupiny Green Day. 

Jeho pravé meno je **Frank Edwin Wright III.**
Tré má dvoch súrodencov, vyrastal spolu s otcom v Kalifornii. Oženil sa s Liseou, s ktorou má dcéru Ramonu. Neskôr sa rozviedli a Tré sa oženil s Claudiou, s ktorou má syna Frankita. Aj s ňou sa rozviedol.

## Iné projekty

Kategória:Rockoví bubeníci USA
Kategória:Green Day
Kategória:Osobnosti z Frankfurtu nad Mohanom
Dáma (šach)

**Dáma** alebo zriedkavejšie **kráľovná** je v šachu najsilnejšou figúrou. Môže sa pohybovať v ľubovoľnom priamom smere (vodorovne, zvislo a šikmo) o ľubovoľný počet políčok. Môže sa pohybovať ako ľubovoľný kameň na šachovnici, s výnimkou jazdca. Táto pohyblivosť jej dáva veľkú silu. Orientačne má dáma skoro takú istú silu ako dve veže alebo ako 4 ľahké figúry.

*Dáma ctí farbu* – v počiatočnom postavení dáma stojí na políčku rovnakej farby.

*Garde* – v minulosti, ak hráč ohrozil dámu súpera, povedal garde. V súčasnosti sa to nehovorí.

## Premena pešiaka
Keď pešiak dôjde na posledný rad, môže sa zmeniť na ľubovoľnú figúru, okrem kráľa. Obvykle sa zmení na dámu, výnimočne je výhodnejšie ho zmeniť na inú figúru, napríklad aby nevznikol pat alebo ak pri zmene na jazdca vznikne vidlička na kráľa a dámu.

## Iné projekty

Kategória:Šachové kamene
Kategória:Šachové výhonky
Ró Aquilae

**Ró Aquilae** (ρ Aql / ρ Aquilae) je hviezda v súhvezdí Delfín. Okrem tohto pomenovania má tiež tradičné čínske pomenovanie **Tso Ke**.

Je to hviezda hlavnej postupnosti spektrálneho typu A. Jej zdanlivá hviezdna veľkosť na oblohe je 4,94 magnitúdy a leží vo vzdialenosti približne 154 svetelných rokov od Slnka.

V roku 1992 prešla zo súhvezdia Orol do súhvezdia Delfín.

Aquilae, Rho
Kategória:Súhvezdie Delfín
Kategória:Súhvezdie Orol
Kategória:Biele hviezdy hlavnej postupnosti
John Flamsteed

**John Flamsteed** (* 19. augustjul./29. augustgreg. 1646, Denby, Anglicko – † 31. december 1719jul./11. január 1720greg., Burstow, Veľká Británia) bol anglický astronóm.

## Životopis
Narodil sa v Denby (grófstvo Derbyshire, Anglicko) ako syn prosperujúceho obchodníka. V rokoch 1662-1669 študoval napriek protestom jeho otca sám astronómiu. Počas tohto obdobia sa venoval predpovedaním slnečných zatmení. Podarilo sa mu presne vypočítať zatmenia v rokoch 1666 a 1668. V roku 1675 bol ordinovaný za dekana miestnej farnosti, ale na odporúčanie Jonasa Moorea dostal od kráľa Karola II. možnosť pracovať ako kráľovský astronóm, ktorú aj využil. V júni tohto istého roku dostal oprávnenie postaviť v Greenwichi hvezdáreň a v auguste tak mohol Flamsteed položiť základný kameň. V roku 1676 sa stal jej riaditeľom a začal prvé pozorovania. O rok neskôr bol menovaný za člena Kráľovskej astronomickej spoločnosti. 

## Práca
Hlavnou náplňou jeho práce sa stalo meranie presných polôh hviezd, čoho výsledkom bol neskôr katalóg *Historia Coelestis Britannica* a atlas hviezdnej oblohy s názvom *Atlas Coelestis*. V katalógu označoval hviezdy s rastúcou rektascenziou. Hviezde v určitom súhvezdí s najmenšou rektascenziou priradil číslo jedna a hviezde s najväčšou priradil najvyššie číslo a latinský genitív názvu súhvezdia, v súhvezdí Býk takto očísloval až 139 hviezd.

V tomto období sa astronómovia márne pokúšali zmerať paralaktický pohyb hviezd ale ani Flamsteedove merania, presné na niekoľko uhlových sekúnd, žiadny paralaktický pohyb hviezd neukazovali. Napriek tomu Flamsteed nevedomky urobil veľmi zaujímavé objavy. Hviezdu 3 Cassiopeiae pozoroval 16. augusta 1680 (bez toho žeby vedel, že ide o supernovu), neskôr sa ju podarilo spojiť s rádiovým zdrojom známym ako Cassiopeia A. V decembri 1690 pozoroval inú hviezdu, ktorú zaznačil do katalógu ako 34 Tauri, v skutočnosti to bola planéta Urán. Tiež si všimol niekoľko hmlovín a hviezdokôp. Okrem iného sa venoval aj teóriám pohybu Mesiaca, optike ďalekohľadov, určovaniu zemepisnej dĺžky a rôznym meteorologickým meraniam. 

V roku 1712 napriek nesúhlasu autora vyrobil Edmund Halley 400 kópií katalógu, ktorý sám upravil. Medzi oboma astronómami vznikali aj predtým často spory, keďže Halley a Flamsteed si neprejavovali príliš veľké sympatie. Flamsteedovi sa neskôr za pomoci Lorda Chamberlaina podarilo získať 300 kópií, ktoré verejne spálil pred budovou Kráľovskej spoločnosti. Katalóg vydali posmrtne jeho spolupracovníci Joseph Crosthwait a Abraham Sharp v roku 1725, obsahoval všetky Flamsteedove vlastné pozorovania a dovtedy najpresnejšie polohy až 2866 hviezd.

Po Johnovi Flamsteedovi bol pomenovaný aj kráter na Mesiaci.

## Referencie
*Csere, E.: História Astronómie 18. storočie – Hvezdáreň Prešov, 1993
*http://www.seds.org/messier/xtra/Bios/flamsteed.html John Flamsteed

## Pozri aj

* Flamsteedovo označenie
* Flamsteedove objekty

Kategória:Narodenia v 1646
Kategória:Úmrtia v 1719
Kategória:Anglickí astronómovia
Kategória:Kráľovskí astronómovia
Kategória:Členovia Kráľovskej spoločnosti
Zimný triatlon

**Zimný triatlon** je šport, ktorý sa praktizuje v zimnom období. Je kombináciou troch disciplín: behu, horskej cyklistiky a behu na lyžiach voľnou technikou. Úseky bývajú zvyčajne dlhé 10, 20 a 10 km. Zatiaľ nedosahuje obľúbenosť svojej letnej obdoby, napriek tomu je od leta 2004 zaradený medzi športy, ktoré zabezpečuje *Stredisko štátnej športovej reprezentácie [[Ministerstvo vnútra| MV SR]]*. Centrom zimného triatlonu na Slovensku je Štrbské Pleso. Prvé Majstrovstvá sveta sa uskutočnili v roku 1997 v talianskom Malse. O rok neskôr sa uskutočnila európska premiéra - rovnako v tom istom talianskom zimnom stredisku. Prvé majstrovstvá Slovenska sa uskutočnili o rok neskôr - v roku 1999 na Donovaloch.

## Najúspešnejší slovenskí zimní triatlonisti
*Patrik Kuril - v sezóne 2003/04 víťaz svetového pohára, 1. miesto na Majstrovstvách Európy 2004
*Matej Jurčo (Tatranské orly) - v roku 2002 1.miesto na Majstrovstvách Európy juniorov, v roku 2003 1. miesto ME juniorov, 1. miesto na Majstrovstvách sveta juniorov.
*Peter Velits (Tatranské orly) - v roku 2003 3.miesto na Majstrovstvách sveta juniorov, v roku 2004 1.miesto na Majstrovstvách Európy juniorov.
*Martin Velits (Tatranské orly) - v roku 2003 2.miesto na Majstrovstvách Európy juniorov.
*Verona Šovčíková (Tatranské orly) - v roku 2006 1. miesto na Majstrovstvách Európy junioriek.
*Johanna Šovčíková  (Tatranské orly) - v roku 2006 2. miesto na Majstrovstvách Európy junioriek.
*Branislav Zachar  (Tatranské orly) - 2. miesto na ME 2005 juniorov.
*Peter Bartoň - v roku 2006 6. miesto na Majstrovstvách Európy v kategórii muži
*Ľubomíra Kalinová

## Referencie

Kategória:Triatlon
Námestie Slovenského národného povstania (Bratislava)

**Námestie Slovenského národného povstania** (skr. **Nám. SNP**, staršie názvy: od roku 1921 **Námestie Republiky**, od roku 1939 **Hlinkovo námestie**, 1945-1961 **Stalinovo námestie**) je námestie v Bratislave v mestskej časti Staré Mesto. Je pomenované podľa Slovenského národného povstania.

Je jedným z najznámejších bratislavských námestí. Nachádza sa medzi Hurbanovým námestím a Kamenným námestím. V blízkosti námestia pri Hurbanovom námestí sa napája na Obchodnú a Michalskú ulicu.

Má charakter mäkkej pešej zóny, teda prechádza ním iba električková trať a automobilová doprava len v minimálnom rozsahu.

V roku 2006 bolo zrekonštruované, keď boli vymenené električkové koľaje a vymenený bol aj asfaltový chodník za kvalitnú dlažbu. Výmenou dlažby a použitím nového mobiliára sa posilnil dojem rozľahlosti a menšej útulnosti námestia.

Na námestí sa nachádza prvá výšková budova v Bratislave, Manderlák, ktorý má 11 nadzemných podlaží. Pri Manderláku je zrekonštruovaná stará tržnica. V hornej časti námestia sa nachádza budova Hlavnej pošty.

Dňa 15. novembra 2019, pri príležitosti 30. výročia Nežnej revolúcie, bola na návrh primátora Matúša Valla časť námestia v priestore pred Starou tržnicou premenovaná na Námestie Nežnej revolúcie.

## Dopravné spojenie

## Galéria

Obrázok:Bratislava 2007-3-28-15.jpg|Námestie SNP, Ministerstvo kultúry SR
Obrázok:Blava 2007-3-28-17.jpg|Námestie SNP, v pozadí Manderlák, v popredí OD Dunaj
Obrázok:namsnpba.jpg|Pohľad na námestie SNP z Hurbanovho námestia
Obrázok:Bratislava, Klobučnícka.jpg|Poľský inštitút v Bratislave


## Poznámky


## Referencie

## Iné projekty

## Externé odkazy
* Námestie Slovenského národného povstania na mape Bratislavy

Kategória:Námestia v Starom Meste v Bratislave
Bratislava
Kategória:Nežná revolúcia
Rudolf Likavčan

**Rudolf Likavčan** (* 15. február 1960, Ružomberok) je slovenský maliar.

Narodil sa 15. februára 1960 v Ružomberku. Detstvo prežil v obci Liptovské Sliače, kde navštevoval základnú školu. O výtvarné umenie sa zaujímal od útleho veku, ale aktívne sa mu venuje až od osemnástich rokov. Prihlášku si podal aj na Strednú školu do Brna, odpoveď však bola negatívna nakoľko prijímali len záujemcov z Brnianskeho kraja. Začal teda navštevovať Strednú priemyselnú školu v Ružomberku. Táto škola bola vlastne pôvodcom jeho terajšieho štýlu v maľovaní. Štúdiu maliarstva a kresby sa ďalej venoval ako samouk. Začal navštevovať Liptovské osvetové stredisko, kde sa stretával s ľuďmi podobných záujmov aj podobných názorov na výtvarné umenie. Svoje práce konfrontoval na okresných aj krajských výstavách, kde získal diplomy a čestné uznania. V roku 1985 začal navštevovať krajské štúdio výtvarníkov v Banskej Bystrici ktoré viedli akademickí maliari ako Fero Kráľ a Pavol Muška. Cieľom práce v štúdiu bola hlavne nutnosť rozvinúť a obohatiť poznanie autora do najväčšej šírky a hĺbky ako bezpodmienečný základ tvorby. Skultivovať jeho myslenie a naučiť ho hľadať a nájsť vlastnú cestu realizácie.

Autor sa od roku 1980 aktívne prikláňa k maľbe a kresbe. Čerpá z kubistického slohu. Ide vlastne o konštruktivistický kubizmus, kde maľba alebo kresba vzniká dôsledným plánovaním či konštruovaním na plátno či papier. Počas tvorby však nie je vylúčená zmena nákresu či celého obrazu. Tak ako človek rastie, dospeje a zomrie až vtedy vieme že jeho život bol dobrý alebo zlý, tak aj dielo maliara musí dospieť a čas ukáže či bolo dobré alebo nie. Z tém ktoré maliar používa vo svojej tvorbe je najviac preferovaná téma ženy a ženy- matky. Obľúbené sú tiež motívy zátišia a figurálnej kompozície. Hlavným zdrojom jeho inšpirácie je samotný život a situácie v ktorých sa nachádza.

Kategória:Slovenskí maliari
Likavčan, Rudolf
Johnny Warren

**John „Johnny“ Warren** (* 17. máj 1943, Sydney, Austrália – † 6. november 2004, Sydney) bol austrálsky futbalista, tréner, spisovateľ a propagátor futbalu. Je členom austrálskej futbalovej siene slávy a jedným z najvýznamnejších predstaviteľov austrálskeho futbalu.

## Životopis
Vyrástol v sydneyskej štvrti Botany. Od roku 1965 bol členom austrálskeho národného futbalového mužstva, *Socceroos*. Bol členom tímu, ktorý sa kvalifikoval na Majstrovstvá sveta vo futbale v roku 1974. V rokoch 1965-1974 Warren reprezentoval Austráliu v 62 zápasoch a strelil 9 gólov. Bol strednopoliar. V rokoch 1967-1970 bol kapitánom mužstva.

Na MS 1974 v Západnom Nemecku sa Austrália stretla v skupine s NDR, NSR a Čile. Warren sa zranil v prvom zápase proti NDR, v ktorom Austrália prehrala 2:0 a v ďalších dvoch zápasoch nehral. Austrália získala na týchto majstrovstvách sveta len jediný bod po remíze s Čile 0:0.

Po skončení aktívnej kariéry sa významne angažoval v popularizovaní futbalu v Austrálii. Bol pravidelným komentátorom futbalových stretnutí v televízii a venoval sa mládeži. Zároveň presadzoval zrušenie Oceánskej futbalovej konfederácie (OFC), o ktorej sa domnieval, že hre a štátom, ktoré sú v nej organizované, nič neprináša. Warren veril, že pre Austráliu je OFC nedôležitá, keďže v OFC neboli žiadni výrazní protivníci. Warren presadzoval zlúčenie OFC s Ázijskou futbalovou konfederáciou (AFC), no nakoniec Austrália prestúpila od roku 2006 do AFC a OFC existuje i naďalej. 

Warren veril, že ak sa futbalu v Austrálii bude venovať pozornosť, potom krajina môže byť svetovou veľmocou, podobne ako je v iných športoch. Jeden z jeho komentárov na margo tejto vízie bol: „Už mi je zle z toho, že sa pýtame 'Kedy sa kvalifikujeme na majstrovstvá sveta?' Kedy *vyhráme* majstrovstvá sveta? …Dajme tomu, že som rojko.“ Tento komentár vyslovil krátko po tom, čo Austrália zdolala Anglicko 3:1, keď Anglicko hralo v plnej sile, a po niekoľkých zápasoch konfederačného pohára v roku 2001, kde Austrália porazila Brazíliu i Francúzsko a v zápase o tretie miesto porazila Brazíliu 1:0.

Počas väčšiny života bol Warren tuhý fajčiar a v roku 2003 mu bola diagnostikovaná rakovina pľúc. V roku 2004 mu Sepp Blatter udelil *FIFA Order of Merit* (rad za zásluhy) za rozvoj futbalu v Austrálii. Warren sa posledný raz na verejnosti objavil v roku 2004 pri štarte novej austrálskej futbalovej ligy nazvanej A-liga.

Niekoľko týždňov pred smrťou sa Warrena pýtali, čo by chcel zanechať ako svoj športový odkaz - jeho odpoveď znela *Vravel som vám* (*I told you so*) - fráza odvtedy v Austrálii zľudovela.

Warren zomrel 6. novembra 2004 v Sydney a mal štátny pohreb - bol doteraz jediným austrálskym športovcom, ktorému sa dostalo tejto cti.

## Externé odkazy
* Johnny Warren Football Foundation
* FFA - Hall of Fame profile
* Sports Australia - Hall of Fame profile 
* Australian Honours profile
* Editorial article on Johnny Warren in The Age
* Johnny Warren eulogy by Les Murray
* Short compilation of old newsreels featuring Warren
* Johnny Warren collection at the National Museum of Australia 

Kategória:Austrálski futbalisti
Kategória:Osobnosti zo Sydney
Nazca (mesto)

**Nazca** (zriedkavo *Nasca*) je mesto v Peru. 

Nachádza sa asi 450 južne od Limy, na rovnomennej rieke, asi 50 km od jej ústia do Tichého oceánu. Má asi 23 000 obyvateľov. Ťaží z turizmu, vyvolaného čiarami a obrazmi na plošine Nazca.

## Iné projekty

Kategória:Mestá v Peru
Dilong (dinosaurus)

**Dilong** bol pomerne malý dravý dinosaurus stojaci na počiatku vývojovej línie vedúcej v konečnom dôsledku ku rodu Tyrannosaurus. Známy je zo štyroch dobre zachovaných jedincov, na pozostatkoch ktorých sa zachovali skamenené odtlačky primitívneho peria (niekedy označovaného aj za „protoperie“). Žil pred 130 miliónmi rokov na území dnešnej Číny. Jediný druh je **Dilong paradoxus**.

## Opis
Podobne ako ďalšie primitívne rody skupiny Tyrannosauroidea, aj ľahko stavaný a Dilong pripomínal v tom čase hojné primitívne celurosaury ako Ornitholestels alebo Compsognathus, pričom ani svojou veľkosťou (dĺžka nie viac ako 1,6 m.) nevytŕčal z radu. Medzi primitívne znaky dilonga patrí napríklad trojprstá predná končatina; neskoršie a vyspelejšie tyranosaurovité rody totiž tretí prst stratili.

## Perie
Nález dilonga potvrdil staršie domnienky vedcov, že aj zástupcovia vývojovej línie tyranosaura mali perie, keďže patrili do skupiny vtákom podobných dinosaurov (Coelurosauria). Podporil tiež ďalšiu staršiu hypotézu, že perie malo pôvodne inú, než lietaciu funkciu (konkrétne - bola ňou termoregulačná). Skamenené odtlačky kože neskorších a väčších tyranosaurovitých však prezrádzajú šupinatú kožu ich majiteľov. Predpokladá sa, že tyranosaurovité (a zrejme aj iné skupiny dinosaurov) perie s narastajúcou veľkosťou druhotne stratili (veľké živočíchy totiž teplo strácajú omnoho pomalšie než malé), podobne ako dnešné slony a veľryby stratili srsť. Je tak možné, že mladý jedinec rodu Tyrannosaurus sprvu disponoval operením, ako však rástol, túto svoju telesnú pokrývku postupne strácal.

Kategória:Tyrannosauroidea
Tyrannosauroidea

**Tyrannosauroidea** je nadčeľaď vtákovitých dravých dinosaurov. Zahŕňa čeľaď Tyrannosauridae a primitívnejšie formy, ktoré jej evolučne predchádzali. Objavili sa koncom jury a pôvodne predstavovali malé dravce, počas vrchnej kriedy sa však z nich stali dominantné veľké dravce severnej pologule. Vymreli spolu s inými nelietavými dinosaurami asi pred 65 miliónmi rokov. Ich fosílne pozostatky sú známe zo Severnej Ameriky, Európy, Ázie a možno aj z Austrálie.

Tyranosauroidy boli bipédne (po dvoch nohách chodiace) mäsožravce, ktoré vykazovali niektoré špecifické znaky (predovšetkým v stavbe lebky a panvy). Pôvodne išlo o malé tvory s trojprstými prednými končatinami, ich rozmery sa však časom zväčšovali. Spolu s tým sa proporcionálne zmenšovali tiež predné končatiny a to až do podoby zakrpatených dvojprstých „rúčok“ tyranosaura. Jeden z najprimitívnejších zástupcov skupiny, čínsky rod Dilong dokonca vykazoval primitívne operenie na povrchu tela. To mohol byť znak zdieľaný všetkými primitívnymi tyranosauroidmi. Vystupujúce kostené hrebienky na lebkách mnohých tyranosauroidov zrejme slúžili k signalizačným a komunikačným účelom.

## Opis
thumb|left|Veľkostné porovnanie najstarších tyranosauroidov s človekom
Najstaršie tyranosauroidy dosahovali dĺžku len okolo 1,5 metra (Dilong). Zhruba do 3 metrov dorastal Guanlong a o necelé dva metre dlhší bol britský rod Eotyrannus. Appalachiosaurus už dosahoval dĺžku 6 metrov. Neskoro kriedové druhy potom boli najväčšie a predstavovali nepochybne dominantné predátori svojich ekosystémov. Albertosaurus, Gorgosaurus aj Daspletosaurus mohli byť dlhé až okolo 9 metrov a ich hmotnosť sa už pohybovala v tonách. Ešte väčší bol potom ázijský Tarbosaurus s dĺžkou tela cez 10 metrov a hmotnosťou asi 4 až 6 ton. Najpopulárnejším a najväčším tyranosauroidom vôbec bol však severoamerický Tyrannosaurus rex s dĺžkou tela až 13 metrov a hmotnosťou približne 7 ton.

## Klasifikácia
**NADČEľAĎ TYRANNOSAUROIDEA**
* rod Alectrosaurus
* rod Appalachiosaurus
* rod Aviatyrannis
* ?rod Bagaraatan
* rod Bistahieversor
* rod Dilong
* ?rod Diplotomodon
* rod Eotyrannus
* ?rod Iliosuchus
* ?rod Labocania
* rod Raptorex
* rod Stokesosaurus
* rod Xiongguanlong
* **?Čeľaď [[Coeluridae]]**
** rod Coelurus
** rod Tanycolagreus
* **Čeľaď [[Dryptosauridae]]**)
** rod Dryptosaurus
* **Čeľaď [[Proceratosauridae]]**
** rod Guanlong
** rod Kileskus
** rod Proceratosaurus
** rod Sinotyrannus
* **Čeľaď [[Tyrannosauridae]]**
** rod Albertosaurus
** rod Alioramus
** rod Aublysodon
** rod Daspletosaurus
** rod Gorgosaurus
** rod Nanotyrannus
** rod Tarbosaurus
** rod Teratophoneus
** rod Tyrannosaurus
** rod Zhuchengtyrannus

## Referencie
* 

## Externé odkazy
*Systematika (stav 2010)
* Tyrannosauroidea na stránach projektu Tree Of Life (po anglicky, od roku 2000 neaktualizované
* Tyrannosauroidea na stránke Thescelosaurus! (po anglicky)